### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra S**

Hvad vil vi gerne opnå? Hvorfor stilles forslaget?

Socialområdet er en af velfærdssamfundets grundpiller, og over årene er der udviklet en lang række velfungerende sociale indsatser, som yder familier og borgere nødvendig hjælp og støtte til at opnå trivsel og forbedring i deres livssituation på trods af udsathed, handicap eller psykiske lidelser.

Men socialområdet er presset på økonomien. Det økonomiske pres på området er en konsekvens af, at et stadigt stigende antal borgere i [adresse] efterspørger støtte og hjælp fra kommunen. Derudover har flere og flere borgere et sammensat støttebehov. Det gælder for udsatte borgere, borgere der rammes af psykiske lidelser og borgere med et fysisk eller psykisk handicap.

Antallet af borgere med behov for hjælp og støtte er gennem en årrække vokset hurtigere end den samlede befolkning i [adresse]. Konkret betyder det, at andelen af aarhusianere, der har behov for en social indsats, er større i dag end for bare få år siden. Den stadigt stigende efterspørgsel efter støtte og hjælp betyder, at de bevilgede penge skal dække flere og flere indsatser. Det medfører en risiko for en udhuling af støtten. Også selvom medarbejdere og ledere hver eneste dag – og nat – yder en formidabel indsats for at gøre arbejdet så godt som muligt.

Med Den Sociale Bæredygtighedsplan har Byrådet igangsat en lang række initiativer, som på sigt forventes at sikre bedre forebyggelse og tidligere indsats i samarbejde med en lang række både offentlige aktører, civilsamfund og virksomheder. Men planen fjerner ikke behovet for økonomisk prioritering af socialområdet.

I sommeren 2021 er der givet et ekstraordinært løft til bostederne på handicapområdet. Socialdemokratiet ønsker, at dette ekstraordinære løft for 2021 kan fastholdes også i de følgende år, så de igangsatte forbedringer kan fastholdes til gavn for beboerne trivsel og udvikling.

Konkrete input

Socialdemokratiet foreslår på den baggrund, at socialområdet i forbindelse med vedtagelsen af budgettet for 2022 tilføres et økonomisk løft, der gør det muligt at sikre et forbedret grundlag for at alle aarhusianere kan opnå den nødvendige hjælp.

Socialdemokratiet foreslår, at:

* Socialområdet tilføres et rammeløft i hvert fald 30 mio. kr. mhp. at kunne imødegå den stigende efterspørgsel efter socialområdets indsatser.
* Med løftet fastholdes den ekstraordinære merbevilling til bostederne, som er givet i sommeren 2021 for den resterende del af året, også fremadrettet, så forbedringerne kan fastholdes.

### Sagens forløb

18-08-2021 Aarhus Byråd
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.